Norsk Komponistforening

**Norsk Komponistforening** (etablert i Kristiania 24. oktober 1917) er en fag- og interesseorganisasjon for alle komponister som jobber med musikk og lyd som kunstform.

## Bakgrunn
Ved etableringen var hovedmålet å oppnå kompensasjon for bruk av musikken, og i 1917 manglet man grunnlag, bortsett fra et par lovparagrafer om forfatter- og kunstnerrett, for å få musikkbrukerne til å betale.

Den første innkreving skjedde i sesongen 1918/19, og i februar 1918 kom de første innbetalingene. For sanger ble det betalt 50 øre, for orkesterverker 10–25 kroner, og det samlede resultat for Norsk Komponistforening det første året var 67 kroner. I 1928 etablerte foreningen Norsk Komponistforenings Internasjonale Musikkbyrå (TONO) for å besørge innkrevingen, og til sammenlikning betalte musikkbrukere i Norge i 2003 inn over 200 millioner kroner til TONO. Gjennom åndsverksloven av 1930 fikk man et sikrere formelt grunnlag for innkreving av vederlag for bruk av musikk. Foreningen arbeidet også tidlig for *normalkontrakten*, som i 1960 ble undertegnet og derved sikret et kontraktsforhold mellom oppdragsgiver og komponist. Arbeidet for fremme av ny musikk i Norge ble etter hvert videreført blant annet ved etablering av foreningen Ny Musikk i 1938.

## Virksomhet
Det legges stor vekt på virksomheten utad, gjennom samarbeid med utøvere, festivaler og andre kulturinstitusjoner, og samarbeid med andre kunstnerorganisasjoner. Foreningen arbeider for å styrke samarbeidet mellom norske komponister og sentrale fremføringsinstitusjoner som orkestre, ensembler og festivaler. Foreningen er medlem i Nordisk Komponistråd som blant annet arrangerer den årlige festivalen Nordiske Musikkdager. NKF forhandler på vegne av norske komponister om vederlag for bruk av medlemmenes musikk i en rekke sammenhenger, som utlån i bibliotek, bruk av musikk i media og offentlighet, kopiering av noter m.m.

### Årets utøver
Komponistforeningen deler årlig ut prisen «Årets utøver». «Som «Årets Utøver» kan velges en utøver eller et ensemble, på høyt profesjonelt nivå, som har gjort særlig innsats for norsk samtidsmusikk det siste året eller over en lengre periode.»

## Styreledere
Det første styrets formann var Gerhard Schjelderup, Eyvind Alnæs var viseformann og David Monrad Johansen sekretær og kasserer. I styret satt dessuten Alf Hurum, Inga Lærum Liebich, Johan Backer Lunde og Trygve Torjussen. 
Senere styreledere har vært:

* 1921–1923: Eyvind Alnæs
* 1923–1925: Per Reidarson
* 1925–1927: Trygve Torjussen
* 1927–1945: Arne Eggen
* 1945–1972: Klaus Egge
* 1972–1974: Finn Mortensen
* 1974–1979: Arne Nordheim
* 1979–1985: Kåre Kolberg
* 1985–1988: Sigurd Berge
* 1988–1991: Nils Henrik Asheim
* 1991–1997: Håkon Berge
* 1997–2002: Glenn Erik Haugland
* 2002–2006: Synne Skouen
* 2006–2012: Asbjørn Schaathun
* 2012–2016: Åse Hedstrøm
* 2016–2024: Jørgen Holum Karlstrøm
* 2024–: Knut Olaf Sunde

## Medlemmer
Per desember 2024 hadde Komponistforeningen 255 medlemmer: og 

## Æresmedlemmer i Komponistforeningen
Personer som gjør en ekstraordinær innsats for å fremme norske komponister og norsk musikk kan utnevnes av styret i Komponistforeningen til æresmedlemmer i Norsk Komponistforening.

Æresmedlemmene er presentert i *Norsk Komponisforening gjennom 25 år* (1942), *Norsk Komponisforening gjennom 50&nbsp;år* (1967) og NKFs årsberetning for 2016.
* Bodil Maroni Jensen (f. 1953), utnevnt 28. mai 2025  
* Jøran Rudi (f. 1954), utnevnt 9. desember 2023 
* Rolf Inge Godøy (f. 1952), utnevnt 9. desember 2023 
* Håkon Berge (f. 1954), utnevnt 21. mai 2022 
* Per Christian Jacobsen (f. 1940), utnevnt våren 2018
* Torkild Hansen, utnevnt 5. desember 2015
* Michael McCarthy, utnevnt i 2012
* Hilde Holbæk-Hanssen, utnevnt 18. desember 2010
* Benthe Peter Larsen (1930–2019), utnevnt 10. mars 1986
* Knut Nystedt (1915–2014), utnevnt i september 2014
* Knut Wiggen (1927–2016), elektroakustiker og direktør for EMS, utnevnt 28. november 2009
* Gerd Lodner Siewers (1935–2012), sekretær, utnevnt 15. desember 2001
* Oddvar S. Kvam (1927–2016), utnevnt 12. september 2000
* John Persen (1941–2014), utnevnt 12. september 2000 (sa det fra seg i 2001)
* Kåre Kolberg (1936–2014), utnevnt 12. april 1996
* Arne Nordheim (1931–2010), utnevnt 12. april 1996
* Karsten Andersen (1936–1997), dirigent,  utnevnt 31. mars 1995
* Gorm Bækkelund (1924–2014), tidligere adm.dir. i TONO, utnevnt 11. mars 1990
* Knut Tvedt (1906–1989), utnevnt 24. februar 1977
* Bodil Russ (1908–1998), sekretær, utnevnt 24. februar 1976
* Alf Hurum (1882–1972), utnevnt i 1966
* Klaus Egge (1906–1979), utnevnt 29. april 1964
* Erling Kjellsby (1901–1976), utnevnt i 1956
* Odd Grüner-Hegge (1899–1973), utnevnt i 1952
* Arne Eggen (1881–1955), utnevnt 6. mai 1941
* Iver Holter (1850–1941),utnevnt 29. november 1937
* Christian Sinding (1856–1941), utnevnt 29. november 1937

## Passive medlemmer i Komponistforeningen
* Fru Nina Grieg (gift med Edvard Grieg)
* Fru Thorvald Lammers (Mally Lammers, gift med Thorvald Lammers)
* Fru Sigurd Lie (Gudrun Bødtker-Næss, gift med Sigurd Lie) 
* Fru Johan Svendsen (Juliette Vilhelmine Haase, gift med Johan Svendsen)

## Referanser


## Litteratur
* 
* 
*
*
*
*

## Eksterne lenker
* Komponistforeningens hjemmeside